
Szintetikus diagnosztika-alapú eljárás a HESEL turbulenciakód validációjához

A nukleáris fúzió egyik megvalósítása mágnesesen összetartott, nagyságrendileg százmillió kelvines hőmérsékletű termikus plazmában történik.
A határréteg plazma (SOL) a mágnesesen összetartott régión kívül, nyílt erővonalakon helyezkedik el, és kapcsolatot teremt a plazma és az azt határoló felületek között. A SOL viselkedése befolyásolja a varható hőterhelést a plazmát határoló felületeken, továbbá jellegét meghatározza a benne fellépő, filamentumoknak nevezett sűrűség-fluktuációk dinamikája. [1]
A plazmafizikai kutatások kivitelezéséhez elengedhetetlenek a diagnosztikai eljárások. Ezek egyike a nyalábemissziós spektroszkópia (BES) [2], mely során egy monoenergiás semleges atomnyalábot juttatnak a plazmába, ahol a nyalábatomok a plazmarészecskékkel való ütközések során gerjesztődnek, majd karakterisztikus hullámhosszakon spontán módon fotonokat emittálnak. Egy megfigyelőrendszer detektálja az emittált fotonfluxust, melynek intenzitása és térbeli eloszlása alapján következtethető a plazma sűrűségprofilja illetve annak fluktuációja. A nyalábintenzitás a plazma belseje felé haladva csökken, ennek megfelelően a BES-t főként plazmaszél-diagnosztikaként alkalmazzák, ennélfogva kiválóan alkalmas SOL-filamentumok detektálására.
A fúziós kutatások szempontjából igen jövedelmezőnek adódik mind a plazmafizikai jelenségek, mind a mérési eljárások számítógépes modellezése. A filamentáris jelenségek szempontjából a plazmában fellépő turbulens transzport vizsgálata elsődleges fontosságú. Ilyen numerikus modellezést valósít meg a HESEL [3], mely egy kétfolyadék-elméleten alapuló 2D-s turbulenciakód.
A BES modellezése elősegíti a detektált fizikai jelenségek értelmezését, illetve számszerűsíti a dignosztika képességének korlátait [4]. A RENATE egy, a BME NTI által fejlesztett teljes háromdimenziós BES szintetikus diagnosztikai kód.
A dolgozatban egy átfogó, a filamentáris dinamika szempontjából releváns paramétereken alapuló eljárást ismertetek a RENATE szintetikus diagnosztika, és az ASDEX-Upgrade tokamak Li-BES rendszerén végrehajtott mérések eredményeit felhasználva, melynek alkalmazása egy újabb lépést jelenthet a HESEL turbulenciakód, és az ebben megvalósított fizikai modell validálása felé.

